SON'VARACHIM SUNGTTAM:
Kotta! Bharot Desachem !
 Apleponnan jiyevpi mon'xank, apnnak kitem zay vo naka ti bori khobor asta ani tea promannem tannim aple hetu tharylole astat. Dusreachem boreponn chintche khatir te monis apli xokti ibaddinant. Sonvsarant jitlem-i asa, tacho zata titlo vantto te aplea vantteak gheunk proyotn kortat ani vavurtat.
 Apleponnan bhorun apunn chint'ta tio sonvsarantlio aplio sogllio ruchi ani avddi zata titlio bhoglolio deki amkam itihasantlea patxayam modem dolle bhorun polleunk mellta. Sonvsarantlea jitlea-i desancher apnnak tabo aslo titlea-i desantlean sonvsari bhog ghevpachi ji purvonn zatali ti hache poilim Romantlea razamni bhogloli asa hem vegllem sangpachi goroz nam.
 Adhunik itihasacher nodor firoylear, sonvsari sontosa ani bhoga khatir Henry VIII ani Charles II hannim Inglanddantlea her raza-patxayam poros aplie porjechea boreponnacher chodd durlokx kelolem-i sonvsaran pollelam.
 Punn oslem apleponn fokot raza-patxayam modem polleunk mellta oxem nhoi, punn tem somazantlea dor eka panvddear polleunk mellta.
 Bharotant sod'deak 2014 Lok Sobhechie vinchnnukechem varem suttlam, ani hi vinchnnuk loddounk Bharotantlea lhan-vhodd pokxank duvalle lagleat. Tech khatir, dor ek pokx apleponnachie golint ravun dusrea pokxancher nam-nam torechea guneanvanche fator xevttun martanam distat. Lok Sobhechie vinchnnukek pokxachi apnnak tikett mellchi mhonn, khubxe umedvar apleponnachea goreak duddvanchem hains lavun purtea umedvarancher onit kortanam distat. 2014 Lok Sobhechie vinchnnukent aplie khuxie ani opekxe pormannem pokxachi apnnak tikett mellchi nam dekun kaim zonnamni ap-aplo pokx soddla, kaim zonnamni dusrea pokxant uddi marlia ani kaim zonnam pokxa kodde temam korunk bosleant. Ani tantuntlea tantum, thodde pokx ekttaim yeun tannim 'Third Front' ghoddla!
 Itlean sompunk nam. Kaim pokx, apleponnachie ganttik dhorun, 2014 Lok Sobhechie vinchnnuke khatir teach-teach adlea umedvarank tiketti diun aple umedvar motdarancher thapunk lagleat! Hea soglleachim pallam-mullam apleponnant nant zalear, anik kiteant asat oxem amchean mhonnum yeta?
 Amchea desantli khoinchi-i rajki vinchnnuk chintun-niyallun pollexi zalear, vhodd-lhan pokxan ani pokxachea mon'xamni tie-tie vinchnnukecho vichar rajyachea ani desachea boreponnan kelolo disonam. Portench zalear, rajya ani desa poros aplea pokxak ani tea pokxantlea mon'xank kitlo faido zatolo, koslem boreponn melltolem, tantuntlean apnnak fuddli vatt koxi ugti zatoli hacheruch nodor thiraun vichar kelolo polleunk mellta. Ani hem tor khorem nhoi zalear, amkam zaum rajyachea vo desachea panvddear zavpi vinchnnukamni dor pavtti choddan-chodd novim tonddam, novea pokxanchi sot'ta kiteak disonam? To-to pokx, teach-teach zagea khatir, porot-porot vinchnnuk loddounk aplea adleach umedvarank kiteacher adarun tiketti dita? Hantuntlean kitem thavem zata? Ani oslea chintnamni ani vevharan khoinchem-i raj ani des kitlo fuddem pavtolo? Desantlea pokxank ani rajki mon'xank desachem boreponn zaunk zay aslolem te bhaxen zalolem naka mhonn hantuntlean thavem zata mum? Hem amchea desachem dolldirponn nhoi zalear anik kitem mhonnpachem?
 Rajkaronn hem vevosthit ritin raj cholunche khatir asta. Rajya-rajyamni porjechi udorgot korun xevttim desachi progoti korche khatir asta. Punn amchea rajki mon'xamni ho hetu aplea dolleam add kela. Taka apleponnachie matiyent puroyla ani mostila. Dekun Bharot desachea rajki pustokant tea hetuch kosloch chhap disonam.
 Monis kalloka thaun kalloka kodde veta tachem hem chitr asa. Hem chitr rajki mon'xam sombondan jitlem khorem, titlench tem rajki pokxam sombondan khorem asa. Dusrea utramni sangchem zalear, sot'ter aslole monis aplea boreponna khatir dusreancher onit kortat. Dusreanchi porva korinant. Somzachem ani desachem boreponn ani aplem ontoskorn te apleponnachea gidank khavoun khub adim meklle zaleat. Tanche koddchean rajya ani desa khatir koslem boreponn anvddeum yeta ho vhoddlo prosn! 